**Atbilde uz LELB sieviešu ordinācijas atcelšanu ārpus Latvijas robežām**

Dr. theol. Dace Balode

LU Teoloģijas fakultāte

2016. gada Latvijas evaņģēliski luteriskās Baznīcas (LELB) sinodes lēmums mainīt tās Satversmes 133. pantu, nosakot, ka uz mācītāja amatu var pretendēt tikai vīrieši, nepalika bez rezonanses ārpus Latvijas robežām. LELB partneri sekoja ļoti rūpīgi baznīcā. Pētījuma mērķis ir apkopot un analizēt publiski paustos viedokļus un pieejamo saraksti, lai rekonstruētu norises, atbildes reakcijas un atklātu teoloģiskos argumentus, kas lietoti no dažādām pusēm. Kā avoti pētījumam kalpo materiāli baznīcu un privātos arhīvos, kā arī publikācijas medijos. Pašlaik ir bijusi iespēja apkopot informāciju no Vācijas Ziemeļu evaņģēliski luteriskās Baznīcas Misijas un Ekumēnes centra arhīva un internetā pieejamajiem materiāliem. Pētījums tiek veikts projekta “Neokonservatīvisms un dzimtes piedzīvošana ikdienā un ticībā: sieviešu (ne)ordinācijas gadījums Latvijas evaņģēliski luteriskajā baznīcā” (Projekta Nr. LZP-2021/1-0182,LU Nr. LZP 2021/106LZP).

Pētot Pasaules Luterāņu Federācijas (PLF), Eiropas Protestantu Baznīcu apvienības (EPBA), kā arī dažādu citu Vācijas baznīcu pārstāvju izteikumus, redzama vairāk vai mazāk emocionāli pausta nožēla par LELB soli un tiek izvirzīts jautājums par LELB attiecībām ar partneriem. Īpaši asi tas parādās attiecībās ar Vācijas Ziemeļu luterisko baznīcu, kas 2016. gadā neturpina tālāk oficiālas attiecības un finansiālu atbalstu, kas tiktu administrēts caur LELB Virsvaldi. Spriedzi šajās ilggadējās partnerattiecībās atklāj bīskapa Gerharda Ulriha un arhibīskapa Jāņa Vanaga sarakste 2016. gadā, kura ir tikusi adresēta plašākam lasītāju lokam. Šīs vēstules kopā ar vēl dažiem citiem sarakstes dokumentiem, kā arī publikācijām ļauj izdarīt secinājumus par teoloģiskajām tēmām, kas izvirzās priekšplānā šajā partneru dialogā: 1) Vispirms tās ir pašas attiecības starp partneriem jeb ekumēniskās attiecības, ciktāl partneru dažādība ir akceptējama un kur būtu velkama robeža, kur šādas attiecības vairs nav tālāk turpināmas; 2) Attiecībā uz sieviešu ordināciju tiek aizskarts jautājums, vai tā pieder pie evaņģēlija pamata; 3) Finansiālā atbalsta pārtraukšana kļūst par ētisku problēmu partneru iekšējā diskusijā.

Šie teoloģiskie jautājumi būtu tālāk diskutējami, taču pagaidām secināms ir tas, ka sieviešu ordinācijas atcelšana ir pasliktinājusi attiecības vismaz ar daļu partnerbaznīcu ārpus Latvijas.